
1. Criza din Kosovo

Miza crizei din Kososvo

Criza din Kosovo, dincolo de detaliile tehnice, are o semnificaţie politică majoră şi reprezintă un moment crucial în abordarea teoretică şi practică a crizelor internaţionale.

Pentru americani ea reprezintă o miză uriaşă în procesul de reinventare a NATO (care înseamnă şi definirea noii identităţi a organizaţiei; istoria arată ca alianţele victorioase se destramă după câştigarea războiului).

Miza crizei din Kosovo are din punct de vedere american două componente:

· Noul concept strategic care trebuie definit şi adoptat la summitul din aprilie al NATO. 

Din această perspectivă, NATO se află într-o criză de identitate care provine îndeosebi din aşteptările diferite ale protagoniştilor faţă de obiectivele şi raţiunea de a exista a Alianţei. 

· NATO este garant al securităţii europene şi în această strategie geografia este criteriul principal (opţiunea preferată de majoritatea europenilor) .

· NATO este vehiculul prin care americanii şi europenii îşi protejează interesele comune oriunde ar apare sfidările şi pentru această strategie interesele şi valorile reprezintă criteriul principal (opţiunea preferată de americani).

Preşedintele Iugoslaviei, Slobodan Milosevici este din această perspectivă reprezentantul unor valori care sunt percepute ca ameninţări la adresa modelului american şi prin victoria NATO împotriva liderului iugoslav, americanii aduc la summitul de la Washington exemplul precedentului. Ei se vor simţi îndreptăţiţi să ceară încadrarea lui teoretică.

· Baza juridică a viitoarelor intervenţii 

SUA vor să impună principiul conform căruia voinţa unui grup de state democratice reprezintă o bază legală solidă pentru a interveni militar, dacă percep o ameninţare la adresa intereselor lor. 

Rolul Consiliului de Securitate al ONU este astfel preluat de Consiliul NATO.

Exista încă o rezistenţă semnificativă faţă de această schimbare în rândul principalilor actori europeni: Franţa, Germania, Italia. 

Până acum, desfăşurarea evenimentelor a demonstrat lipsa de abilitate şi chiar de răbdare a Administraţiei americane, în particular a doamnei Albright, în a impune noile paradigme aliaţilor. Conform unor analişti politici, inabilităţile doamnei Albright par a prejudicia proiectul american principal: construirea unui sistem de securitate global (NATO are un rol esenţial în acest proiect), sub leadershipul american.

 

 

 2. Agenda 2000 în discuţia Uniunii Europene

Această săptămână a fost bogată în evenimente în ceea ce priveşte politica Uniunii Europene. S-au desfăşurat trei reuniuni importante:

· Reuniunea miniştrilor agriculturii, organizată cu scopul de a găsi un compromis privind reforma politicii agricole comune. 

· Reuniunea miniştrilor afacerilor externe ai ţărilor membre ale UE din 23 februarie 1999 care a avut loc la Luxembourg; 

· Reuniunea informală de la Petersberg care a reunit şefii de state şi guverne la nivelul ţărilor Uniunii Europene.

Ultimele două întâlniri au abordat cele trei mari dosare ale Agendei 2000: 

· Reforma politicii agricole comune;

· Reforma fondurilor de ajutor pentru cele mai sărace regiuni ale UE;

· Repartizarea echitabilă a contribuţiilor financiare ale ţărilor membre la bugetul european.

Deocamdată progresele sunt mici, ţările din sud se situează pe poziţii diferite faţă de ţările din nord. La fel diferenţa de opinii între Franţa şi Germania este semnificativă. Problemele rămân deschise dialogului în vederea pregătirii reuniunii oficiale de la sfârşitul lunii martie.

 

3. Vizita oficială în Rusia a premierului Chinei dl. Zhu Rongji 24-27 februarie 1999

Premierul chinez Zhu Rongji, care a efectuat prima sa vizită oficială în Rusia şi omologul său rus Evgheni Primakov, au abordat ca temă centrală declinul sever al schimburilor comerciale între cele două ţări şi posibilitatea de a face ca importantele proiecte economice comune să progreseze.

De la sfârşitul “Războiului rece”, în 1989, cele două părţi şi-au exprimat satisfacţia în legătură cu normalizarea relaţiilor dintre ele şi şi-au afirmat intenţia de a constitui un “parteneriat strategic” pentru a echilibra influenţa SUA. Cu acest scop, în cursul a şase întâlniri, preşedinţii Jiang Zemin şi Boris Elţîn au semnat mai multe acorduri militare şi de dezarmare, căutând să pună capăt vechilor dispute. Aceste succese însă nu s-au extins şi asupra relaţiilor economice.

Ultima întâlnire de la Moscova s-a concentrat pe teme economice.

Este vorba atât de documente cu caracter de perspectivă care se referă la aspecte strategice ale dezvoltării cooperării economice, cât si de o serie de contracte şi acorduri concrete legate de investiţii şi de colaborarea într-o serie de domenii inclusiv la nivel regional. China a înfiinţat în Rusia până în iunie 1998 un număr de 1300 societăţi comerciale mixte cu valoare totală a investiţiilor de aproape 100 milioane de dolari. Cele 900 de companii ruseşti ce funcţionează în China au investit circa 150 milioane dolari.

 

4. Discursul despre politica externă a Preşedintelui american Bill Clinton

Preşedintele SUA, Bill Clinton, a rostit vineri, 26 februarie 1999, la San Francisco, o alocuţiune în care a abordat aspecte, preocupări şi obiective din sfera politicii externe americane. Prezentăm unele dintre ideile expuse în cadrul temelor abordate:

Mondializarea – Statelor Unite le revine răspunderea solemnă de a modela o lume mai paşnică, mai prosperă şi mai democrată pentru secolul viitor. În prezent nu se poate prezuma că mondializarea singură va îndepărta forţele distructive, într-o lume interdependentă, cu primejdiile ei.

NATO – Porţile NATO trebuie păstrate deschise pentru noi state cu regimuri politice democratice. Trebuie făurite parteneriate NATO-Rusia şi NATO-Ucraina şi trebuie edificată o organizaţie capabilă să facă faţă sfidărilor la adresa securităţii SUA dincolo de zona sa.

Orientul Mijlociu – preşedintele american va folosi timpul rămas din mandatul său pentru a promova cauza încheierii unei păci globale în regiune, pentru a încuraja realizarea unei reglementări israeliano-palestiniene juste şi definitive.

KOSOVO – preşedintele iugoslav, Slobodan Miloşevici trebuie să înţeleagă că momentul actual impune reţinere, altfel NATO este pregătită să acţioneze. Din cauza riscului de extindere a conflictului, SUA au un interes naţional clar definit ca luptele să înceteze în Kosovo. NATO trebuie să fie gata să se desfăşoare în această provincie, pentru a încuraja renunţarea la arme.

Rusia – La opt ani de la prăbuşirtea sovietică, poporul rus suferă, economia este în cădere, viitorul este incert. Americanii trebuie să conlucreze cu ruşii, cu realism şi răbdare. Dacă Rusia face ce trebuie pentru economia sa de piaţă, preşedintele american va face ce-i stă în putere pentru a mobiliza ajutorul internaţional necesar.

China – mai devreme sau mai târziu, China va trebui să înţeleagă că nu-şi poate cumpăra stabilitatea pe seama libertăţii. Dar China nu va putea fi schimbată, dacă se va acţiona pentru izolarea ei de forţele schimbării. Cooperarea reciprocă va trebui extinsă, cu păstrarea vigilenţei în ce priveşte principiile.

Terorismul – Washingtonul va folosi toate mijloacele pentru a-i urmări pe terorişti. Ei nu vor fi nicăieri la adăpost.

Economia Internaşională – Deşi prospere, Statele Unite nu sunt invulnerabile la crize financiare din regiuni chiar îndepărtate. Falimentele bancare ce afectează întregi economii, pauperizarea a milioane de oameni din clasa mijlocie relevă clar necesitatea unei reforme a sistemului financiar internaţional. SUA vor sprijini naţiunile angajate în politici sănătoase. Guvernele trebuie să menţină sisteme financiare deschise şi corect reglementate. 

 

5. Declaraţiile lui Viktor Orban, prim ministru al Ungariei, privind Voivodina

“Integrarea Ungariei în NATO va consolida fără îndoială poziţia Ungariei şi astfel va spori protecţia maghiarilor din Voivodina”, a apreciat premierul Viktor Orban în legătură cu acest subiect în seara zilei de 21 februarie, pe postul de televiziune Duna.

“Etnicii maghiari din această regiune iugoslavă se vor putea simţi mai în siguranţă dacă ştiu că patria mamă este mai puternică” a afirmat premierul, răspunzând la o întrebare. “După criza din Kosovo, a arătat dl. Viktor Orban, ideea că comunitatea internaţională ar trebui să susţină o soluţie legală compatibilă cu caracteristicile Voivodinei poate fi lansată cu şanse mari de succes, din moment ce Voivodina este locuită de mai multe naţionalităţi şi s-a bucurat şi ea de autonomie teritorială”.

Evoluţiile următoare vor răspunde la întrebarea dacă aceste declaraţii reprezintă o inţiativă personală a primului-ministru ungar, care a încercat să profite de criza din Kosovo sau este o acţiune care are acordul tacit al NATO, în particular al SUA, pentru a mări presiunea împotriva preşedintelui Miloşevici. 

 

6. SUA despre România

La 24 februarie a.c., în cadrul audierilor din Comisia de politică externă a Senatului american, secretarul de stat d-na Madeleina Albright a prezentat politica externă a SUA pentru anul 1999. Într-un paragraf d-na Albright a spus: “Prin intrarea noastră în ultimul an al acestui secol, democraţia şi reformele economice au căpătat rădăcini solide în cea mai mare parte a Europei Centrale şi de Est. Cu toate acestea mai sunt multe de făcut în sudul Balcanilor, în special în Bosnia, Albania, Bulgaria, România şi Fosta Republică Iugoslavă a Macedoniei. Ajutăm progresul prin iniţiativa de Cooperare Sud-Est Europeană şi alte măsuri de sprijinire a cooperării regionale în sectoare precum comerţul şi instituirea legii”.

 

7. Convorbiri româno-bulgare la nivel de prim-miniştri

 

La Sinaia au avut loc la 27 februarie a.c. convorbiri româno-bulgare la nivel de prim-miniştri. Au fost, desigur, abordate cu precădere relaţiile bilaterale, dar şi chestiuni de interes regional, între care şi criza din Kosovo. 

· A fost relevată importanţa adoptării unei poziţii comune de către cele două ţări, în legătură cu problematica NATO, pentru a spune cum ar vedea şi cum ar dori România şi Bulgaria să decurgă reuniunea de la Washington, din luna aprilie1999.

· În legătură cu situaţia din Kosovo, a fost menţionată o iniţiativă a părţii bulgare: este vorba despre o vizită pe care urmează să o efectueze o delegaţie a Senatului bulgar în perioada imediat următoare, delegaţie care va purta convorbiri atât la Belgrad, cât şi la Priştina. Premierul bulgar a sugerat ca la aceasta iniţiativă, care aparţine Ministerului de Externe bulgar, să participe şi partea română. Domnul Radu Vasile a spus că va transmite Parlamentului României propunerea ca la deplasarea delegaţiei parlamentare bulgare să participe şi parlamentari români în misiunea de mediere.

· Partea bulgară a făcut o propunere şi a înmânat în acest sens o scrisoare domnului premier Radu Vasile în legătură cu angajamentul părţii bulgare pentru finanţarea proiectării şi construcţei unui nou pod peste Dunare, care se va găsi pe coridorul de transport numărul patru. Partea bulgară are în vedere realizarea podului pe amplasamentul Vidin-Calafat. Este vorba de o ofertă de construcţie finanţată în totalitate de partea bulgară şi care are efecte asupra unei zone cu o serie de probleme în partea de nord-vest a Bulgariei;

· Există o înţelegere corectă a problematicii legate de frontiera pe Dunăre şi negocierile se vor finaliza rapid.

· În ce priveşte problematica platformei continentale din Marea Neagră şi a zonei economice exclusive, progresele, deşi există, sunt considerate nesatisfăcătoare de către prim-ministrul român şi de aceea s-a decis ca la viitoarea întâlnire să aibă loc o discuţie specială pe această temă.

 


8. Criza guvernamentală din Republica Moldova se prelungeşte

Un fapt neaşteptat şi oarecum destul de greu de explicat a făcut ca deputaţii din Parlamentul Republicii Moldova, reuniţi în plen la 26 februarie, să nu poată vota lista noului cabinet de la Chişinău şi programul său de guvernare, prezentate de premierul desemnat, economistul democrat Ion Sturza. Vicepreşedintele Parlamentului, Iurie Roşca, liderul Frontului Popular Creştin Democrat (FPCD), care anterior l-a propus chiar el pe Ion Sturza pentru postul de prim-ministru, a spus categoric, surprinzător pentru toţi, că deputaţii formaţiunii sale nu-şi pot permite să voteze fără o redistribuire a portofoliilor ministeriale. 

El revendică pentru formaţiunea sa, pe lângă cele două posturi care i-au fost repartizate, alte două: cel de ministru de stat şi cel de ministru al finanţelor. Dl. Roşca a motivat atitudinea Frontului prin aceea că nu a fost respectat algoritmul repartizării funcţiilor, atribuindu-se unele posturi-cheie, cum ar fi cel de ministru de stat sau finanţele, unor membri ai mişcării de centru din care face parte Sturza.

De asemenea, dl. Iurie Roşca doreşte îndepărtarea din guvern a celor suspectaţi de corupţie cerând “un guvern al mâinilor curate, fără “ciolănari”. Fără voturile Frontului, alianţa de centru-dreapta nu mai poate avea majoritatea în camera legislativă. 

Liderul creştin-democrat a observat că Blocul pentru o Moldovă Democratică şi Prosperă (partid apropiat preşedintelui Lucinski) a monopolizat practic posturile-cheie în domeniile în care până acum a înflorit corupţia şi nu admite nici un control reciproc al partidelor în această privinţă.

Anunţul lui Roşca a surprins, întrucât cu o zi înainte preşedintele Parlamentului, Dumitru Diacov, anunţase că cele patru formaţiuni din alianţă, inclusiv Frontul Popular, au ajuns la o înţelegere privind votul de a doua zi.

Gestul FPCD a scandalizat toate celelalte componente ale coaliţiei de guvernământ. Deputatul Blocului pentru o Moldovă Democratică şi Prosperă, Vladimir Solonari, consideră că el echivalează de fapt cu dizolvarea Parlamentului şi organizarea de alegeri anticipate. 

După trei respingeri, Lucinski poate organiza alegeri anticipate sau impune un regim prezidenţial. Marţi 2 martie 1999, votul a fost amânat din nou şi urmează a se lua în curând o decizie.

 

9. Transnistria

Declaraţia Dumei de Stat din Rusia privind Transnistria

Deputaţii de la Moscova au votat, acum câteva zile, în unanimitate, o hotărâre care recunoaşte importanţa excepţională în plan strategic a regiunii transnistrene pentru interesele securităţii Rusiei şi care recomandă preşedintelui Elţîn să-şi pună semnătura pe un acord de reglementare a conflictului transnistrean, cu stabilirea între Republica Moldova şi Transnistria a unor relaţii statal-juridice, variantă respinsă cu hotărâre până acum de Chişinău. 

Hotărârea atrage atenţia asupra rolului, considerat stabilizator şi pacificator, al fostei Armate a 14-a ruse în Transnistria şi arată că reducerea efectivelor ei, în condiţiile extinderii NATO spre Est, poate avea un impact asupra stabilităţii în regiune.

În legătură cu aceasta se propun măsuri de finanţare, completare şi aprovizionare a trupelor ruseşti de pe teritoriul Republicii Moldova. Această hotărâre, criticată de Ministerul de Externe de la Chişinău, mai propune deschiderea unui consulat rusesc la Tiraspol şi denunţarea la Consiliul Europei a încălcării de către Republica Moldova a drepturilor populaţiei ruseşti dn Transnistria. 

OSCE sprijină reglementarea problemei transnistrene

La Chişinau a efectuat o vizită de documentare de două zile – 24/25 februarie - o delegaţie a Adunării Parlamentare a OSCE, condusă de doamna Helle Degn, preşedinta acestui organism.

Vizita delegaţiei parlamentare a OSCE a urmărit studierea situaţiei din zona de conflict de la Nistru, în vederea elaborării unor soluţii acceptabile pentru ambele părţi. OSCE sprijină reglementarea chestiunii transnistrene pe baza suveranităţii şi integrităţii teritoriale a Republicii Moldova şi cu un statut special pentru Transnistria, care ar putea lua forma unei largi autonomii.

OSCE este deja promotor a două iniţiative în privinţa Transnistriei:

· Prima o reprezintă proiectul privind reglementarea statutului Transnistriei, proiect elaborat împreună cu Rusia şi Ucraina şi care până în prezent nu a primit aviz favorabil din partea Tiraspolului.

· Tot OSCE a fixat un termen, care expiră peste trei luni, pentru a soluţiona problema retragerii tehnicii militare şi a celor 2.500 de soldaţi şi ofiţeri ai Armatei a 14-a ruse din Transnistria.

În urmă cu două săptămâni, la Moscova, o delegaţie parlamentară a Republicii Moldova a propus organizarea în primavară, la Odesa, a unei conferinţe internaţionale asupra Transnistriei. Propunerea a fost privită diferit de deputaţii din Duma de Stat a Rusiei.

 

10. Procesul Royaumont

 

Domnul Panaiotis Rumeliotis, coordonatorul desemnat de ministerele afacerilor externe ale statelor membre ale Uniunii Europene pentru dezvoltarea procesului UE pentru stabilitate şi bună vecinatate în sud-estul Europei a declarat la 26 februarie în conferinţa de presă susţinută la sediul Delegaţiei Comisiei Europene din România:

"Procesul Royaumont îşi propune să aducă laolaltă grupuri de oameni din regiuni cu istorii şi culturi diferite, dar împărtăşind interesul comun de a participa ca vecini în activităţi şi proiecte care sprijină relaţiile de înţelegere şi bună vecinătate, promovând astfel stabilitatea”.

Domnia sa a menţionat activităţile mai importante din anul 1999 la care va participa şi ţara noastră:

· În aprilie, o întâlnire ministerială având ca subiect dialogul social în sud-estul Europei;

· În mai, o reuniune vizând combaterea crimei organizate şi a corupţiei. 

Din cele 80 de proiecte supuse atenţiei pentru următoarea perioadă, nouă au fost deja finanţate. Domnul Rumeliotis este optimist în ceea ce priveşte rolul României în acest proces, insistând asupra rolului deosebit pe care trebuie să-l joace reprezentanţii societăţii civile în conceperea de proiecte şi programe referitoare la această problematică atât de actuală. 

 

  

ANEXE

Acordul de la Rambouillet 

La Rambouillet s-a decis aşadar, marţi, 23 februarie 1999 – reluarea negocierilor pentru data de 15 martie 1999.

S-a căzut de acord ca ambele părţi în conflict să aibă timp să se consulte, să explice populaţiei care este conţinutul acordului cu cele două dimensiuni ale sale: politic şi militar.

Cei doi vicepreşedinţi ai Conferinţei, ministrul de externe francez dl. Hubert Vedrine şi omologul său britanic dl. Robin Cook au încercat să explice că acest rezultat este un succes, că este prima deschidere majoră spre procesul de pace.

Printre condiţiile impuse de Grupul de Contact figurează: evitarea angajării de noi acţiuni armate, întărite de ameninţarea că NATO ar putea recurge la bombardamente încă înainte de reluarea tratativelor.

În ultimul moment, sârbii au spus un “da” condiţionat pachetului politic al planului de pace, subliniind că au fost aduse modificări textului iniţial. Belgradul s-a declarat gata să discute despre o prezenţă internaţională în provincie - în cazul în care se va ajunge la un acord foarte bun. La scurt timp şi albanezii au dat un răspuns pozitiv dar au cerut un răgaz de 15 zile pentru a-şi consulta liderii.

Organizatorii au luat act de acordul de principiu al celor două părţi asupra problemelor politice şi constituţionale şi au programat peste 15 zile o conferinţă de punere în aplicare a înţelegerii.

O declaraţie anterioară a doamnei Madeleine Albright menţiona că, în aceste condiţii, “spectrul bombardamentelor asupra Serbiei este înlăturat şi comunitatea internaţională va căuta noi modalităţi de continuare a negocierilor”.

Cele două delegaţii au adresat Grupului de Contact câte o scrisoare în care anunţă propriile obiecţii la ultima variantă a textului, cel pe care partea sârbă l-a criticat foarte dur, spunând că s-au adus modificări esenţiale, mai ales în punctele privind organizarea unui referendum în Kosovo, după 3 ani.

Delegaţia sârbă a refuzat să examineze noile documente transmise (fără acordul întregului Grup de Contact, cât şi prezenţa unei delegaţii a Albaniei la Rambouillet)

Conform declaraţiei ambasadorului Iugoslaviei la Bucureşti, Desimir Jevtici (în interviul acordat cotidianului “Adevărul” din 25 februarie 1999) s-a primit un document de 80 de pagini, din care 56 de pagini era un text complet nou, care niciodată nu a fost tema discuţiilor de la reuniune şi nici a Grupului de Contact.

Delegaţia sârbă a respins aceste 56 de pagini din cauză că ele au conţinut soluţionări complet noi, contrare celor convenite în timpul tratativelor. De exemplu, în ele s-a cerut acceptarea autorizaţiilor juridice ale Adunării de la Kosmet, un sistem juridic aparte, cu tribunal constituţional şi suprem al Kosovo şi Metohyei.

 

Cei doi copreşedinţi ai Conferinţei, Robert Cook şi Hubert Vedrine au oferit presei un text cu concluzii finale privind conferinţa de pace de la Rambouillet:

1. Miniştrii Grupului de Contact s-au întâlnit la Rambouillet la 23 februarie după sfârşitul a mai mult de două săptămâni de eforturi intense pentru a ajunge la un acord referitor privind o autonomie substanţială pentru Kosovo, cu respectarea suveranităţii naţionale şi integrităţii teritoriale a Republicii Federale Iugoslavia.

2. Miniştrii au luat notă de natura istorică a Conferinţei de la Rambouillet, care a lansat un proces pe baza principiilor adoptate de Grupul de Contact la Londra la 29 ianuarie, aducând împreună părţi divizate de mult timp de diferenţe adânci şi virulente;

3. Aceste negocieri au fost complexe şi dificile aşa cum ne aşteptam. Eforturile importante ale părţilor şi angajarea fără limite din partea negociatorilor, ambasadorii Hill, Petritsch şi Maiorski au condus la un consens privind o substaţială autonomie pentru Kosovo, incluzând mecanismele pentru alegeri corecte şi libere, instituţiile democratice pentru guvernarea Kosovo, pentru protecţia drepturilor omului şi drepturilor minorităţilor aparţinând comunităţilor naţionale şi stabilirea unui sistem juridic echitabil;

4. În prezent, există un cadru politic aşa cum a fost stabilit în acordurile de la Rambouillet şi, în consecinţă baza de lucru pentru finalizarea capitolelor privind implementarea acordului, incluzând modalităţile de invitare a prezenţei civile şi militare în Kosovo. Este esenţial ca înţelegerea privind acordul interimar să fie completată şi semnată ca un întreg. În acest spirit, părţile s-au angajat să participe la o conferinţă care să acopere toate problemele privind implementarea, în Franţa la 15 martie, decizie luată în urma consultărilor cu părţile şi organismele internaţionale relevante. Noi înşine suntem determinaţi să monotorizăm îndeaproape pentru ca acest angajament să fie pe deplin respectat, cu scopul de a desăvârşi procesul Rambouillet.

5. Părţile au obligaţia să se abţină de la orice acţiune care ar submina realizările de la Rambouillet. În particular, noi ne aşteptăm ca părţile să onoreze pe deplin şi imediat încetarea focului care trebuie să aibă loc în întreg Kosovo, să se abţină de la orice acţiuni provocatoare şi să se supună complet angajamentelor luate în octombrie 1998 şi să respecte rezoluţiile relevante ale Consiliului de Securitate. Noi sprijinim pe deplin misiunea şi personalul Misiunii de Verificare a OSCE în Kosovo (KVM) şi insistăm ca părţile să asigure securitatea KVM şi a altor membri ai personalului internaţional, pentru care vor fi responsabili.

6. Noi promitem solemn să lucrăm împreună pentru a ajunge la o reglementare care să satisfacă aspiraţiile legitime ale întregii populaţii din Kosovo. Numai o asemenea reglementare poate crea condiţiile în care catastrofa umanitară poate fi evitată. Cei care vor împiedica desăvârşirea acordului interimar privind Kosovo, cei care vor provoca în continuare ostilităţi sau care vor ameninţa securitatea personalului Misiunii OSCE, vor răspunde pentru acţiunile lor.

* * * *

 

 

 

 

Comentarii despre Conferinţa de pace de la Rambouillet

Finalul neaşteptat al întâlnirii de la Rambouillet ca şi confuzia declaraţiilor pot fi determinate de mai multe motive:

1. Secretarul de stat american, doamna Albright n-a reuşit să-i convingă pe albanezi să semneze acordul de pace propus de Grupul de Contact, acord care ar fi permis punerea în practică a ameninţării contra sârbilor, în cazul refuzului acestora de a permite desfăşurarea trupelor NATO în Kosovo.

2. Ar fi posibil ca secretarul de stat Madeleine Albright să se fi înţeles cu albanezii să nu semneze pentru a câştiga timp şi a salva credibilitatea NATO. Acest lucru a fost necesar pentru că nu s-a putut lua o decizie privind loviturile aeriene din următoarele posibile motive:

· Reticenţa aliaţilor occidentali care n-au fost încă convinşi să aplice lovituri aeriene;

· Sprijinul redus în SUA privind ocuparea provinciei Kosovo cu trupe terestre, după ce loviturile aeriene ar fi produs posibila capitulare a lui Miloşevici;

· Complicarea relaţiei cu Rusia care se opune loviturilor aeriene;

· Militarii nu sunt încă gata cu elaborarea planurilor militare de ocupare şi/sau lovire şi cu descrierea în detaliu a misiunii KFOR (forţa militară condusă de NATO)

Oricare ar fi motivele întârzierii, probabil, este o combinaţie de cauze, presiunea americană va creşte în viitorul apropiat. Audierile din Senatul american confirmă îndârjirea secretarului de stat, Madeleine Albright, a d-lui Pickering, adjunctul acesteia şi a altor oficiali ai Administraţiei Clinton de a pune în practică ameninţarea şi de a obţine practic capitularea lui Miloşevici.

Comentarii în SUA

Un ofiţer superior scria în “Apărând America” – un serviciu de comentarii şi analize “on line” editat de colonelul în retragere David Hackworth:

“Kosovo nu este Bosnia. Este mai rău. Ne aşteaptă un coşmar”. Mulţi critici cred că acordul de pace nu va dura – în parte, din cauză că ţările care încearcă să forţeze un pact interimar, intervin de fapt într-un război civil. Ei spun, de asemenea, că o astfel de abordare nu este surprinzătoare. Legea internaţională este astăzi atât de nereglementată încât organisme ca NATO şi ONU pot justifica aproape orice intervenţie.

În “Washington Post” din 22 februarie 1999 fostul secretar de stat Henry Kissinger avertizează că angajamentul cu final deschis al administraţiei în Kosovo este lipsit de un scop strategic şi o strategie de ieşire. “Desfăşurarea de trupe propusă pentru Kosovo nu are legătură cu vreo ameninţare la adresa securităţii americane, aşa cum este ea în mod tradiţional ‘percepută’. Kosovo nu este o ameninţare mai mare pentru America decât Haiti pentru Europa şi noi nu am cerut niciodată sprijinul NATO pentru a intra acolo”. 

Mulţi sunt de asemenea îngrijoraţi de faptul că politica externă a administraţiei Clinton nu este coerentă şi se face ad-hoc. Ei spun că îi lipseşte o relaţie clară cu interesele SUA şi cu măsurile realiste de succes.

Aalţi critici se tem de ceea ce ei numesc nesocotirea de către administraţie a vechilor principii ale legilor internaţionale.

În timpul negocierilor de la Rambouillet, un grup bipartizan de 29 de legiuitori au semnat o scrisoare prin care îl avertizează pe preşedintele Clinton să nu se grăbească să acţioneze în Kosovo.

Scrisoarea pusă în circulaţie de republicanul Tom Campbell şi democratul Barney Frank, îi sugera preşedintelui Bill Clinton: “Constituţia vă obligă să obţineţi autorizarea Congresului înainte de a întreprinde o acţiune militară împotriva Iugoslaviei”.

Aceasta este a treia scrisoare de acest gen trimisă Casei Albe în ultimele 6 luni.

Specialiştii în dreptul internaţional consideră ca planificata ocupare de către NATO a provinciei Kosovo ar viola suveranitatea Iugoslaviei, care se presupune că este garantată de Carta ONU - Art. 2: “Toate statele membre se vor abţine în relaţiile lor internaţionale de la folosirea sau ameninţarea cu folosirea forţei împotriva integrităţii teritoriale sau a independenţei politice a oricărui stat’. Acelaşi principiu a fost încorporat în Actul Final de la Helsinki din 1975.

Raju G. C. Thomas – profesor de ştiinţe politice la Marquette University spunea: “Dacă compari Kosovo cu Kashmir, Kurdistan sau cazul tamililor în Sri Lanka, în oricare din aceste exemple, violările dreptului omului sunt mult mai grave. Albanezii din Kosovo spun că după un an de lupte au murit circa 2000 de oameni de ambele părţi. Alţi analişti consideră că cifra este în jur de 1200, mai puţin decât cei 1300 omorâţi în operaţiunea “Vulpea Deşertului” – operaţiunea de lovituri aeriene ale SUA şi Marii Britanii împotriva Irakului înainte de Crăciun. În Sri Lanka au murit 60000 de oameni şi între 30000 – 60000 în Kashmir. Lupta dintre turci şi kurzi a costat 30 000 de vieţi. Totuşi SUA şi NATO au închis ochii în faţa opresiunii turceşti împotriva kurzilor, în timp ce patrulează cerul deasupra nordului Irakului pentru a-l opri pe Saddam Hussein să-i reprime pe aceeaşi kurzi”.

Jeremy Rabkin – profesor de drept internaţional la Cornell University observa şi el că: “SUA au ajutat Turcia pentru a-l aresta pe Ocalan. Acum un an, atât PKK cât şi KLA erau considerate organizaţii teroriste de Departamentul de Stat. Nu cred că comunitatea internaţională este organizată să facă aceste intervenţii într-un mod care ar putea fi într-adevăr justificat de nişte standarde imparţiale. Ceea ce întotdeauna se întâmplă este că intervenţia este declanşată de consideraţii ce ţin de interese politice. Ele vor fi stângaci conduse într-o zonă şi complet ignorate în altă zonă unde se petrec lucruri mult mai rele”.

Criticii spun că administraţia Clinton este puternic influenţată de presă.

Benjamin Works, director executiv la Strategic Issues Research Institute din SUA consideră că mass-media americană este puternic anti-sârbă: “În SUA distanţa dintre aserţiuni şi realitate n-a fost niciodată atât de mare. Este o presă orwelliană”. 

Alţi analişti politici americani apreciază că negocierile de la Rambouillet au fost un eşec personal de proporţii pentru secretarul de stat american Madeleine Albright care a subestimat dezbinarea din cadrul delegaţiei albaneze şi reticenţele europenilor.

Politica externă promovată de administraţia Clinton se dovedeşte a fi un subiect dificil nu doar în mediile politice europene, ci şi chiar la ea acasă, la Washington, unde strategii republicani afirmă că orientarea democraţilor merge prea departe şi că riscă să rămână fără sprijinul populaţiei şi/sau al Congresului în aplicarea ideilor sale “intervenţioniste” sau “radical modelatoare la nivel internaţional”.

Editorii, academicienii, analiştii şi politicienii din Statele Uniteau evidenţiat că americanii nu sunt interesaţi deloc de ştirile extene, decât în măsura în care acestea îi privesc pe unii conaţionali de-ai lor şi nu vor să fie implicaţi în dispute din străinătate, cum este cea din provincia sârbă Kosovo. Părinţii tinerilor americani şi-au exprimat ori de câte ori au avut ocazia temerea potrivit căreia “intervenţionismul” Washingtonului nu va duce decât la trimiterea “în afară” a tot mai multor trupe americane, poate chiar la reintroducerea serviciului militar obligatoriu.

Mai mult, se pare că există o diferenţă remarcabilă între rolul pe cate America pare să-l caute în lume, când vorbeşte de conducere şi de noul “concept strategic” necesar NATO în rezolvarea provocărilor globale, şi, felul în care americanii se privesc pe ei înşişi.

Chiar dacă s-au scurs ani buni de la încheierea războiului rece, la Washington nu a apărut deocamdată nici o idee clară asupra a ceea ce trebuie să facă Statele Unite în viitor.

Un aspect interesant al acestei probleme este că, după ani de reduceri ale bugetului alocat apărării, administraţia Clinton a început să acorde suplimentele dorite de republicani, care ar vrea încă mai mulţi bani pentru armată, între guvern şi legislativ existând aprige dispute asupra modului în care trebuie cheltuite aceste sume, cine să le gestioneze, ce pârghii sunt necesare pentru deblocarea lor şi, nu în ultimul rând, pe marginea implementării sau nu în noua strategie a unor termeni exotici cum ar fi “terorism cataclismic”, sau “terorism informatic”, deşi ei sunt deja consacraţi în rândurile specialiştilor din SUA. În prezent, este dificil sau imposibil de spus “asta vor Statele Unite”, pentru că aproape imediat ce guvernul exprimă o opţiune clară se găseşte cel puţin o voce care să contrazică, din motive electorale sau de alt gen.

Comentarii europene

În numărul anterior (Monitor Extern nr.2) am prezentat pe larg poziţiile părţilor şi ale mediatorilor – înaintea luării deciziei din 23 februarie – ieşind în evidenţă divergenţele existente chiar în interiorul Grupului de Contact.

La ele adăugăm unele comentarii semnificative.

Un înalt oficial francez afirma că: “eşecul s-ar datora faptului că americanii sunt prizonierii unei scheme simpliste - “odiosul Miloşevici contra bunilor etnici albanezi din Kosovo”.

Willy Wimmer – vicepreşedintele Adunării Parlamentare a OSCE şi reprezentant al Parlamentului german – a declarat cotidianului “Berliner Zeitung” că actuala criză din Kosovo arată că Statelor Unite nu le pasă de legalitatea acţiunilor lor din cauză că autorităţile de la Washington o consideră ca pe un obstacol în atingerea propriilor interese. Desfăşurarea unor asemenea evenimente este deosebit de periculoasă pentru că aliaţii democratici ai Americii nu mai au puterea de a se opune”.

Presa din Rusia şi-a exprimat neliniştea de faptul că la Rambouillet s-a ajuns “la fundul sacului’, îndoindu-se că pauza dintre negocieri nu se va traduce într-o creştere a tensiunilor din Kosovo. 

Majoritatea publicaţiilor germane şi-au exprimat scepticismul faţă de rezultatele celor 17 zile de negocieri. “La Rambouillet trebuia să se forţeze obţinerea păcii. În loc de aceasta Grupul de Contact nu a obţinut decât un succes diplomatic parţial şi laborios“ scria “Frankfurter Rundschau”, care mai adăuga: “planul occidental care viza obţinerea unui acord politic de ultim moment asupra autonomiei garantate de trupele NATO a eşuat”. 

Presa britanică a subliniat caracterul “haotic” al conferinţei de la Rambouillet şi rezultatul “umilitor” pentru secretarul de stat Madeleine Albright.

Analistul Jonathan Eyal despre şansele procesului de pace din Kosovo (preluat după BBC)

Realizator: Acord în dezacord - cu această formulă au descris unii comentatori negocierile de la Rambouillet. Acordul propus de Grupul de Contact nu a fost semnat de nici o parte şi între timp există riscul reluării luptelor între sârbi şi separatiştii albanezi. Negocierile de pace ar urma să reînceapă la jumătatea lui martie. 

Care mai sunt acum şansele de reuşită? - l-a întrebat Traian Ungureanu pe analistul Jonathan Eyal, de la Institutul Regal de Studii Militare din Londra.

Jonathan Eyal: Aceste pericole erau bine cunoscute la conferinţa de pace, din momentul când s-a ajuns la un acord, aşa cum există el. Nu asta este problema. Problema este dacă guvernele occidentale vor putea să menţină o iniţiativă diplomatică în viitoarele câteva zile şi cheia, de fapt, se află la Moscova. Dacă guvernul rus poate să-şi menţină unanimitatea cu guvernele occidentale, vom putea aplica exact aceeaşi presiune asupra guvernului iugoslav şi asupra albanezilor pe care am aplicat-o în ultimele câteva săptămâni. 

Reporter: Multă lume se întreabă, în definitiv, ce anume l-ar putea convinge pe preşedintele Miloşevic să accepte planuri, nu forţa brută, pentru că s-a dovedit de atâtea ori maestru în a păcăli - aşa a crezut multă lume - în a păcăli o diplomaţie occidentală şi o alianţă NATO foarte ezitantă.

Jonathan Eyal: Este posibil ca preşedintele Miloşevic să nu fie până la urmă convins de nimic. Există acest pericol. Dar să nu uităm că el trebuie să ştie că poziţia lui internă rămâne îndeajuns de şubredă şi că, până la urmă, dacă continuă să se opună va pierde Kosovo şi îl va pierde acum. Până la urmă, preşedintele Miloşevici are numai două opţiuni: sau acceptă o autonomie care este posibil să ajungă la independenţă, sau pierde orice control asupra lui Kosovo, forţele albaneze vor fi înarmate, sau cel puţin guvernele occidentale nu vor face nimic la eforturile locale de înarmare a albanezilor şi vom asista la un război, probabil mult mai masiv decât am asistat până acum.

  

Poziţia României faţă de rezultatele Conferinţei de la Rambouillet

Bucureştiul a salutat la 24 februarie progresele înregistrate în cursul negocierilor dintre sârbi şi albanezi de la Rambouillet şi a “încurajat cele două părţi să-şi continue eforturile în scopul găsirii unei soluţii durabile” la criza din Kosovo.

“Noul răgaz stabilit pentru încheierea negocierilor este o şansă care nu trebuie irosită”, a apreciat ministerul român de externe, într-o declaraţie dată după încheierea negocierilor.

“Soluţiile care vor fi acceptate de cele două părţi pot influenţa pacea şi stabilitatea nu numai din Kosovo, ci şi din Europa de sud-est în ansamblu” a subliniat ministerul. “România susţine eforturile Grupului de Contact, ale NATO, ale Uniunii Europene şi ale OSCE în vederea reglementării de o manieră negociată şi stabilă a crizei din Kosovo”, se menţionează în declaraţie.

Bulgaria şi România au arătat la 22 februarie că o operaţiune de menţinere a păcii sub comanda NATO este singura cale de a asigura pacea în provincia sârbă Kosovo. Într-o scrisoare a preşedinţilor Petăr Stoianov şi Emil Constantinescu adresată liderului iugoslav Slobodan Miloşevici se precizează că cele două state sunt gata să susţină o asemenea operaţiune.

“O operaţiune internaţională de menţinere a păcii sub auspiciile NATO este singura cale rămasă de a asigura pacea în regiune şi suveranitatea teritorială a Iugoslaviei”, se afirmă în document. “ţările noastre sunt gata să acorde toată asistenţa necesară în acest scop”.

